《病起》
宋代·陈著

西风唤起眼中仙，竹榻饶凉不爱眠。
数树秋声窗著雨，一帘山影屋浮烟。
案头古帖无完纸，壁上焦琴不具弦。
小摘畦蔬炊脱粟，与妻閒话孟光贤。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。